《酬叶县刘明府避地庐山言怀诒郑录事昆季苟尊师兼见赠之》
唐代·吴筠

明哲良罕遇，遇君辄思齐。挺生著天爵，自可析人珪。

河洛初沸腾，方期扫虹霓。时命竟未合，安能亲鼓鼙。

从此罢飞凫，投簪辞割鸡。驱车适南土，忠孝两不暌。

庐岳镇江介，于焉惬林栖。入门披彩服，出谷杖红藜。

隐令旧闾里，而今复成跻。郑公解簪绂，华萼曜松谿.

贤哉苟征君，灭迹为圃畦。顾已成非薄，忝兹忘筌蹄。

相观对绿樽，逸思凌丹梯。道泰我长往，时清君勿迷。

王孙且无归，芳草正萋萋。

作者简介：吴筠 (?一778年)，唐朝华州华阴(今陕西华阴县)人。字贞节。一作正节。性高鲠，少举儒子业，进士落第后隐居南阳倚帝山。天宝初召至京师，请隶人道门。后入嵩山，师承冯齐整而受正一之法。与当时文士李白等交往甚密。玄宗多次征召，应对皆名教世务，并以微言讽帝，深蒙赏赐。后被高力士谗言所伤，固辞还山。东游至会稽，大历十三年(778)卒于剡中。弟子私谥“宗元先生”。